*Tämä artikkeli käsittelee sairautta. Lyhenteen* FFI *muita merkityksiä on erillisellä täsmennyssivulla.*

**Fataali familiaalinen insomnia** (engl. *fatal familial insomnia*) (**FFI**) eli *suvuittainen kuolemaan johtava unettomuus* on geenimutaation aiheuttama harvinainen, yleensä suvuttain esiintyvä aivosairaus, jossa potilaan unensaanti estyy. Nukahtamisen muuttuminen mahdottomaksi johtuu siitä, että talamukseen kerääntyvä mutatoitunut prioniproteiini, jota kutsutaan nimellä PrPSc, estää aivojen talamuksen ja pihtipoimun aivokuoren normaalia aineenvaihduntaa, mikä johtaa solukuolemiin. Talamus on normaalisti täynnä neuroneita, mutta sairaalla 90 % niistä on kadonnut, ja tilalla on vain reikäistä kudosta. Mutatoitunut proteiini tuhoaa vain talamuksen samaan tapaan kuin Creutzfeldt–Jakobin tauti tuhoaa koko aivokudoksen.

Sairaus kuvattiin vuonna 1986, ja se kuuluu prionitauteihin. Prionista tulee tappava, kun yksi ainoa geenipari kopioituu väärin kohdassa D178N. Tauti voidaan saada selville jo ennakkoon geenitestillä. Kuoleman aiheuttaa lopulta täydellisen unettomuuden aiheuttama uupumus.

Yleisyys
--------

Sairaus periytyy vallitsevasti autosomin kautta. Mutatoitunut prioniproteiini on löydetty koko maailmasta vain 40 suvusta noin sadasta ihmisestä. Jos vain toisella vanhemmista on viallinen geeni, jälkeläisellä on 50 %:n mahdollisuus periä sairaus. Tautia on esiintynyt eräässä italialaisessa suvussa 1700-luvulta lähtien. Ensimmäinen raportoitu uhri oli sukuun kuulunut mies, joka kuoli Venetsiassa vuonna 1765.

Sporadinen fataali insomnia
---------------------------

Joillakin potilailla FFI-tautia vastaavan sairauden tiedetään puhjenneen sporadisesti eli ilman perinnöllistä geenimutaatiota. Kyseinen tila tunnetaan lyhenteestä "sFI" (**s**poradic **F**atal **I**nsomnia, sporadinen fataali insomnia). Näitä tapauksia tunnetaan kahdeksan maailmanlaajuisesti. Tutkituilla potilailla ei ollut mutaatiota *PRNP*-prioniproteiinin kohdassa D178N, mutta kaikki olivat homotsygoottisia sen suhteen, että kodonissa 129 oli metioniini.

Prioni
------

Kromosomi 20
PRNP-geeni, joka ohjaa prioniproteiinin PrPC valmistusta, on paikallistettu kromosomi 20:n lyhyen (p) haaran kohtaan 13.  Sekä FFI-potilailla ja niillä, joilla on Creutzfeldt–Jakobin tauti, on mutaatio geenin kodonissa 178: asparagiinihappo on vaihtunut asparagiiniksi. Jos samalla kodonissa 129 on metioniini-aminohappo, puhkeaa potilaalle FFI, mutta jos siinä on valiini-aminohappo, puhkeaa hänelle Creutzfeldt–Jacobin tauti.

Taudin vaiheet
--------------

Parantumattomana FFI johtaa aina kuolemaan. Se puhkeaa 30–60 vuoden iässä keskimääräisen sairastumisiän ollessa 50 vuotta. Sairaudella on neljä vaihetta, jotka yhteensä kestävät 7–36 kuukautta ennen kuolemaa. Taudin kulku voi vaihdella huomattavastikin potilaiden kesken, jopa saman perheen sisällä.

1. Potilas kärsii pahenevasta unettomuudesta, joka aiheuttaa paniikkia, paranoiaa ja pelkotiloja. Tämä vaihe kestää noin neljä kuukautta.
2. Hallusinaatiot ja paniikkikohtaukset pahenevat. Tilan kesto noin kolme kuukautta.
3. Täydellinen unettomuus aiheuttaa nopean painonputoamisen. Vaihe kestää noin kolme kuukautta.
4. Dementia, jonka aikana potilas ei enää reagoi ympäristöön. Tätä kestää puolisen vuotta, jonka jälkeen potilas vaipuu koomaan ja kuolee.

Muita oireita ovat ylenpalttinen hikoileminen, pienet mustuaiset, naisilla vaihdevuosien äkillinen alkaminen ja miehillä impotenssi, niskan jäykistyminen, korkea verenpaine ja nopea syke. Ummetus on yleinen vaiva sairastuneilla. Sairauden edetessä potilas joutuu yhä syvemmälle unenkaltaiseen limboon. On myös yleistä, että potilaat liikuttelevat raajojaan ikään kuin he uneksisivat.

Egyptiläissyntyisen miehen sairauden aikajana
Hollannissa ilmeni uusi tapaus 2010-luvun lopulla, jossa egyptiläissyntyisellä miehellä todettiin tauti. Mies alkoi nähdä kahtena ja kärsi muistiongelmista. Perhe huomasi hänen olevan ikään kuin kadoksissa, vainoharhainen ja sekaisin. Yrittäessään nukkua päivisin hän kärsi voimakkaista uninäyistä ja satunnaisista pakkoliikkeistä unen aikana. Neljän kuukauden kuluttua hän alkoi saada kouristuksia hereillä ollessaan. Potilas kuoli 7 kuukautta oireiden alkamisesta 58-vuotiaana. Ruumiinavaus paljasti mietoa atrofiaa otsalohkossa ja merkittävää atrofiaa talamuksessa. Jälkimmäinen on selvin merkki FFI:sta.

Hoito
-----

Sairauteen ei tunneta mitään hoitokeinoa. Vaikka taudin etenemistä ei voida estää, joillain hoidoilla voidaan parantaa potilaiden oireita.

On todistettu, että unilääkkeet ja barbituraatit eivät auta, vaan päinvastoin 74 %:ssa tapauksista ne pahentavat potilaan tilaa ja nopeuttavat taudin etenemistä.

Yksi potilas pystyi pidentämään elämäänsä erilaisilla hoidoilla, joihin kuului vitamiiniterapiaa ja meditaatiota sekä erilaisten stimulanttien ja unilääkkeiden käyttöä, jopa sensorista deprivaatiota unitilan aikaansaamiseksi yöllä ja viriketilan ylläpitämiseksi päivällä. Kaikesta huolimatta potilas taantui taudin klassiseen neljään vaiheeseen.

Normaali uni ja FFI
-------------------

Normaali unirytmi. FFI-taudissa potilaat eivät pääse 1. vaihetta (NREM 1) pitemmälle. FFI-unikokeen tulokset, terveen unikäyrä ja viisi sairastunutta. W: hereillä, R: REM, N1-3: NREM unitilat.
Normaali uni jaetaan viiteen eri vaiheeseen, jotka kestävät yhteensä 90–100 minuuttia:

* NREM-uni, vaiheet 1 ja 2: kevyt hidasaaltouni
* NREM-uni, vaiheet 3 ja 4: syvä uni
* REM-uni, vaihe 5: vilkeuni, jolloin nähdään unia

Nukkumaanmentäessä käydään läpi unien vaiheet 1, 2, 3, 4 ja palataan takaisin vaiheeseen 2 monta kertaa unen aikana.
Unen 4. vaihe on syvimmän unen vaihe ja tärkeä terveyden edellytys. Suurimman osan elimistön elvyttävistä ja korvaavista prosesseista uskotaan tapahtuvan juuri unen 4. vaiheessa. Terveenä pysymiseen tarvitaan ennen kaikkea sekä NREM-hidasaaltounta että REM-unta. Luonnollisin ja voimia antavin univaihe on REM-uni.

FFI-taudissa potilaat eivät pääse 1. vaihetta pitemmälle, eivätkä aivot saa tarvitsemaansa lepoa, jossa ne pääsisivät korjaamaan itseään.

Lähteet
-------

* FFI (englanniksi)

### Viitteet

1. ↑  Solunetti.fi
2. ↑  Oxford Journals
3. ↑  FFI Mutation D178N (Arkistoitu – Internet Archive) (englanniksi)
4. ↑  "The Secrets of Sleep", by D. T. Max, National Geographic Magazine, May 2010, page 74
5. ↑  The Family That Couldn't Sleep D.T.Max Random House 2006.
6. ↑  The Family That Couldn't Sleep
7. ↑  Discovery-channel: "My Shocking Story-Dying to Sleep"
8. ↑  Merck.com: Fatal Familial Insomnia
9. ↑  Neurology.org: A subtype of sporadic prion disease mimicking fatal familial insomnia (Arkistoitu – Internet Archive)
10. ↑  Sporadic Fatal Insomnia Masquerading as a Paraneoplastic Cerebellar Syndrome
11. ↑  Sporadic fatal insomnia: Case Report
12. ↑  PRNP-geeni
13. ↑  About FFI in Perpetualsummer Archive.org
14. ↑  Cortelli, Gambetti, Montagna, Lugaresi, & Lugaresi, E.: Fatal familial insomnia: clinical features and molecular genetics.  *Journal of Sleep Research*, 1999. Artikkelin verkkoversio.
15. 1 2 3  Jansen *et al*: The first case of fatal familial insomnia (FFI) in the Netherlands: a patient from Egyptian descent with concurrent four repeat tau deposits.  *Neuropathology and Applied Neurobiology*, 13. heinäkuuta 2011, nro 5, s. 549–553.  Blackwell Publishing Ltd. Artikkelin verkkoversio. Viitattu 25.12.2015.
16. 1 2  Schenkein J, Montagna P: Self-management of fatal familial insomnia. Part 2: case report.  *MedGenMed : Medscape general medicine*, 2006, 8. vsk, nro 3. Artikkelin verkkoversio.
17. ↑  Turner, Rebecca: The Man Who Never Slept: Michael Corke (World Of Lucid Dreaming) *world-of-lucid-dreaming.com*. Viitattu May 20, 2011.
18. ↑  Dying Without Sleep: Insomnia and its Implications
19. ↑  Normaali uni (Arkistoitu – Internet Archive)

Aiheesta muualla
----------------

* Sisarukset perivät käsittämättömän sairauden, joka estää nukahtamisen Mtvuutiset 4.5.2016
* TAPPAVA UNETTOMUUS | Fataali familiaalinen insomnia Youtube
* Dying to Sleep — The Waking Nightmare of Fatal Familial Insomnia[vanhentunut linkki] Dr Arif Akhtar Jun 6, 2017
* Dying to sleep Youtube; Discovery document (full)